KOMMISSIONENS BESLUTNING

af 8. april 1999

om godkendelse af betingelserne for at anvende det grafiske symbol for kvalitetslandbrugsprodukter, der er specifikke for Azorerne

(meddelt under nummer K(1999) 855)

(Kun den portugisiske udgave er autentisk)

(1999/266/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1600/92 af 15. juni 1992 om særlige foranstaltninger for visse landbrugsprodukter til fordel for Azorerne og Madeira(1), senest ændret ved Rådets forordning (EF) nr. 2348/96(2), særlig artikel 31, stk. 3,

under henvisning til Kommissionens forordning (EF) nr. 1418/96 af 22. juli 1996 om regler for anvendelsen af et grafisk symbol for kvalitetslandbrugsprodukter, der er specifikke for regioner i Fællesskabets yderste periferi(3), og

ud fra følgende betragtninger:

Der er i henhold til artikel 31, stk. 2, i forordning (EØF) nr. 1600/92 indført et grafisk symbol for at øge kendskabet til og forbruget af uforarbejdede eller forarbejdede kvalitetslandbrugsprodukter, der er specifikke for Azorerne og Madeira; Kommissionen har i forordning (EF) nr. 2054/96(4) offentliggjort dette symbol og betingelserne for at reproducere det;

ifølge artikel 31, stk. 3, i forordning (EØF) nr. 1600/92 skal betingelserne for at anvende det grafiske symbol for kvalitetslandbrugsprodukter, der er specifikke for Azorerne og Madeira, foreslås af erhvervsorganisationerne, fremsendes af de nationale myndigheder og godkendes af Kommissionen; de portugisiske myndigheder har med positiv udtalelse fremsendt disse anvendelsesbetingelser og de administrative forskrifter, som de ansvarlige myndigheder på Azorerne skal gå ud fra, når de giver tilladelse til at anvende det grafiske symbol;

disse anvendelsesbetingelser vil kunne realisere målene med at indføre det grafiske symbol; de bør derfor godkendes -

VEDTAGET FØLGENDE BESLUTNING:

Artikel 1

Hermed godkendes de betingelser for at anvende det grafiske symbol for specifikke kvalitetslandbrugsprodukter fra regionen Azorerne, der er fremlagt af de portugisiske myndigheder og gengivet i bilaget.

Artikel 2

Denne beslutning er rettet til Den Portugisiske Republik.

Artikel 3

Denne beslutning offentliggøres i De Europæiske Fællesskabers Tidende.

Udfærdiget i Bruxelles, den 8. april 1999.

På Kommissionens vegne

Franz FISCHLER

Medlem af Kommissionen

(1) EFT L 173 af 27.6.1992, s. 1.

(2) EFT L 320 af 11.12.1996, s. 1.

(3) EFT L 182 af 23.7.1996, s. 9.

(4) EFT L 280 af 31.10.1996, s. 1.

BILAG

Uddrag af udkastet til bekendtgørelse (portaria) i den selvstyrende region Azorerne med anvendelsesbetingelserne og de administrative forskrifter for brugen af det grafiske symbol for kvalitetslandbrugsprodukter, der er specifikke for Azorerne.

Den selvstyrende region Azorerne

Det regionale sekretariat for landbrug, fiskeri, og miljø

UDKAST TIL BEKENDTGØRELSE (PORTARIA)

(uddrag)

Artikel 1

1. Anvendelse af det logo, der er blevet udarbejdet i henhold til artikel 31 i Rådets forordning (EØF) nr. 1600/92, er forbeholdt uforarbejdede eller forarbejdede landbrugs- eller fiskeriprodukter, som er specifikke for Azorerne, der er klassificeret som en region beliggende i EU's yderste periferi.

2. De uforarbejdede landbrugs- eller fiskeriprodukter skal hidrøre fra Azorerne.

For forarbejdede produkter, der er specifikke for Azorerne, og for hvilke det vigtigste træk er den anvendte råvare, gælder det, at mindst 90 % af denne skal have lokal oprindelse.

For forarbejdede produkter, for hvilke det vigtigste træk er fremstillingsmåden, er det fremstillingsmåden, der giver produkterne deres specificitet.

3. Produkterne skal have særlige egenskaber, der er typiske for produkter fra Azorerne og betinget af de lokale vilkår og fremstillingsmetoder; de gældende regler for præsentation og emballering skal ligeledes overholdes.

4. Anvendelse af logoet er forbeholdt produkter af høj kvalitet.

Kvaliteten defineres på grundlag af EU-lovgivningen eller, i mangel heraf, internationale bestemmelser.

Hvis der ikke findes EU-normer eller andre internationale normer, fastlægges disse af det regionale sekretariat for landbrug, fiskeri og miljø på grundlag af forslag fra erhvervsorganisationerne.